Skont studju li l-Kummissjoni Ewropea ppubblikat illum, il-prodotti agroalimentari u tax-xorb li ismijiethom huma protetti mill-Unjoni Ewropea bħala “Indikazzjonijiet Ġeografiċi” jirrappreżentaw valur tal-bejgħ ta' EUR 74.76 biljun. Iktar minn għoxrin fil-mija minn dan l-ammont ġej minn esportazzjonijiet lejn pajjiżi li jinsabu 'l barra mill-Unjoni Ewropea. Minn dan l-istudju ħareġ li, bħala medja, prodott b'isem protett għandu valur tal-bejgħ li huwa d-doppju ta' dak ta' prodotti simili mingħajr ċertifikazzjoni. Il-Kummissarju għall-Agrikoltura, Janusz Wojciechowski, qal: “L-Indikazzjonijiet Ġeografiċi Ewropej jirriflettu l-ġid u d-diversità tal-prodotti li s-settur agrikolu tagħna għandu x'joffri. Il-benefiċċji għall-produtturi huma ċari. Dawn jistgħu jbiegħu l-prodotti tagħhom b'valur ogħla lill-konsumaturi li jkunu qed ifittxu prodotti reġjonali awtentiċi. L-Indikazzjonijiet Ġeografiċi huma aspett ewlieni tal-ftehimiet kummerċjali tagħna. Billi nipproteġu l-prodotti mad-dinja kollha, aħna nevitaw li ismijiethom jintużaw għal raġunijiet frawdolenti u nħarsu r-reputazzjoni tajba tal-prodotti agroalimentari u tax-xorb Ewropej. L-Indikazzjonijiet Ġeografiċi jipproteġu l-valur lokali fil-livell dinji.” L-ikel Ewropew huwa magħruf bħala ikel sikur, tajjeb għas-saħħa u ta' kwalità għolja. Il-metodi tradizzjonali tal-produzzjoni jikkontribwixxu għall-objettiv tal-UE li ssir ukoll punt ta' referenza mad-dinja kollha għas-sostenibbiltà fil-produzzjoni tal-ikel. L-iskemi ta' kwalità tal-UE għandhom l-għan li jipproteġu l-ismijiet ta' prodotti speċifiċi biex jippromwovu l-karatteristiċi uniċi tagħhom, li huma marbutin mal-oriġini ġeografika tagħhom u mal-għarfien li hemm fir-reġjuni dwarhom. Dawn l-ismijiet tal-prodotti huma parti mis-sistema tad-drittijiet tal-proprjetà intellettwali tal-UE, li tipproteġihom legalment mill-imitazzjoni u mill-użu ħażin tagħhom. Il-prodotti agroalimentari u l-inbejjed huma protetti bl-iskemi tad-denominazzjonijiet ta' oriġini protetta (id-DOP) u tal-indikazzjonijiet ġeografiċi protetti (l-IĠP), u l-ispirti huma protetti bl-iskema tal-indikazzjonijiet ġeografiċi. L-Unjoni Ewropea tipproteġi wkoll l-ispeċjalitajiet tradizzjonali garantiti (l-STG), li jenfasizzaw l-aspetti tradizzjonali ta' prodott mingħajr ma jkunu marbutin ma' żona ġeografika speċifika. Il-prodotti agrikoli u l-oġġetti tal-ikel li għandhom it-tikketta tal-STG għandhom valur tal-bejgħ ta' EUR 2.3 biljun. L-istudju kien ibbażat fuq it-3,207 isem ta' prodott protetti fit-28 Stat Membru tal-UE fi tmiem l-2017 (sa tmiem Marzu tal-2020, l-għadd totali ta' ismijiet protetti żdied għal 3,322). Minn dan l-istudju ħareġ li, bħala medja, prodott b'isem protett għandu valur tal-bejgħ li huwa d-doppju ta' dak ta' prodotti simili mingħajr ċertifikazzjoni. Skont dan l-istudju, hemm benefiċċju ekonomiku ċar għall-produtturi f'termini tal-kummerċjalizzazzjoni u taż-żieda fil-bejgħ minħabba l-kwalità għolja u r-reputazzjoni ta' dawn il-prodotti, u r-rieda tal-konsumaturi li jħallsu biex jiksbu prodotti awtentiċi. Is-sejbiet ewlenin tal-istudju huma dawn li ġejjin: Biex ikun żgurat li l-politika tal-UE dwar il-kwalità tkompli tagħti l-aħjar riżultati possibbli, tnediet konsultazzjoni pubblika onlajn biex jinġabru l-kummenti tal-partijiet ikkonċernati dwar din il-politika li damet għaddejja mill-4 ta' Novembru 2019 sat-3 ta' Frar 2020. Fost is-sejbiet ewlenin tagħha kien hemm il-fatt li l-biċċa l-kbira ta' dawk li wieġbu jaqblu li l-iskemi tal-kwalità tal-UE huma ta' benefiċċju għall-produtturi u għall-konsumaturi. Ir-rapport “fattwali ta' sinteżi” jagħti ħarsa ġenerali ddettaljata lejn il-kummenti li waslu mill-konsultazzjoni pubblika. Kuntest Id-denominazzjonijiet ta' oriġini protetta (id-DOP), l-indikazzjonijiet ġeografiċi protetti (l-IĠP) u l-indikazzjonijiet ġeografiċi fil-każ tal-ispirti jagħtu garanzija lill-konsumaturi li l-prodott ikkonċernat isir verament fir-reġjun speċifiku tal-oriġini tiegħu bl-użu ta' għarfien u ta' tekniki mir-reġjun stess. Id-differenza ewlenija bejn id-DOP u l-IĠP għandha x'taqsam ma' kemm mill-materja prima tiġi miż-żona jew ma' liema stadji tal-proċess tal-produzzjoni jridu jsiru fir-reġjun speċifiku. Xi indikazzjonijiet ġeografiċi magħrufin huma, pereżempju, il-birra tat-tip “Bayerisches Bier”, ix-xampanja tat-tip “Champagne”, il-wiski tat-tip “Irish Whiskey”, iż-żebbuġ tat-tip “Kalamata”, il-ġobon tat-tip “Parmigiano Reggiano”, il-vodka tal-Polonja, il-ġobon tat-tip “Queso Manchego” u l-ġobon tat-tip “Roquefort”. Mill-banda l-oħra, l-ispeċjalitajiet tradizzjonali garantiti (l-STG) jenfasizzaw l-aspetti tradizzjonali tal-prodotti bħalma huma l-metodu tradizzjonali tal-produzzjoni jew il-kompożizzjoni tradizzjonali tagħhom, mingħajr ma jkunu marbutin ma' żona ġeografika speċifika. Fost l-STG magħrufin insibu, pereżempju, il-bakkaljaw tat-tip “Bacalhau de Cura Tradicional Portuguesa”, l-għaġin biz-zalza tat-tip “Amatriciana tradizionale”, l-aringi mmarinati tat-tip “Hollandse maatjesharing” u l-birra tat-tip “Kriek”. L-UE kkonkludiet iktar minn 30 ftehim internazzjonali li jippermettu li ħafna indikazzjonijiet ġeografiċi tal-UE jiġu rrikonoxxuti 'l barra mill-UE u li fl-UE jiġu rrikonoxxuti indikazzjonijiet ġeografiċi li mhumiex tal-UE. L-indikazzjonijiet ġeografiċi qed ikollhom rwol dejjem iktar importanti fin-negozjati kummerċjali bejn l-UE u pajjiżi oħrajn. Il-Kummissjoni talloka wkoll madwar EUR 50 miljun kull sena biex tippromwovi l-prodotti ta' kwalità fl-UE u mad-dinja kollha. Għal aktar tagħrif ara:* L-istudju dwar il-valuri ekonomiċi tal-iskemi tal-kwalità tal-UE, tal-indikazzjonijiet ġeografiċi u tal-ispeċjalitajiet tradizzjonali garantiti (l-STG) L-ispjegazzjoni dwar l-iskemi tal-kwalità L-ikel u x-xorb ta' kwalità tal-UE [*Aġġornata fl-20 ta' April 2020 fit-14:54.]